Blcháč, Ján, poslanec NR SR (2023-12-20):
Ďakujem pekne, vážený pán predsedajúci. Vážené kolegyne a kolegovia, chcem sa prihovoriť predovšetkým vám, ktorí budete vystupovať v rozprave a následne vo faktických poznámkach k vystupujúcemu. Predpokladám, že viacerí z vystupujúcich aj z poslancov opozície, ktorí nie sú v sále, pozerajú tento prenos z kancelárie, respektíve iných priestoroch, kde majú k tomu možnosť, lebo chcem sa prihovoriť, prihovoriť práve vám. Je 20. december, pár dní do najväčších radostných sviatkov roka a my sa spoločne dostávame k zákonu roka – štátnemu rozpočtu. Pri hodinách a dňoch, ktoré nás teraz spoločne čakajú, majte, prosím, na pamäti to, v akom období rokujeme. V období adventu a Vianoc. Myslite na to, o čom sú tieto sviatky a čo chceme ľuďom ukázať a dopriať. Dám vám do pozornosti jedno slovo, a to je úcta. Úplne rozumiem tomu, že môžete mať iný pohľad na to, ako zostaviť rozpočet, ale majte úctu k demokratickej vôli občanov Slovenskej republiky, ktorí si zvolili strany vládnej koalície a program týchto strán. My ho len v úcte k nim napĺňame práve prostredníctvom aj štátneho rozpočtu. Majte voči národu úctu. Vybrali si sociálnodemokratické a pronárodné strany, aby viedli tento štát. Rozpočet preto hľadí na ľudí, snaží sa im zachovať sociálne benefity tak, ako sme to sľúbili. Zároveň však opravujeme chyby, ktoré sa tu narobili a kvôli ktorým máme dnes deficit štátneho rozpočtu ako nikdy predtým. Tu sa dostávame ku konsolidácii, pre ktorú platí to isté. Úplne rozumiem, že by ste konsolidáciu možno navrhli inak a v iných číslach. Majte však úctu k tomu, čo reálne vieme dokázať bez toho, aby sme paralyzovali štát. Mali sme tu na stole aj vyrovnaný rozpočet a sám predkladateľ povedal, že je to príliš. Majme úctu k sile našich štátnych financií a nastavme si latku tak, aby sme ju dokázali preskočiť. Konsolidácia je proces a sme na jej začiatku, hlavne nezabúdajme na to, prečo to vôbec musíme robiť, a preto hlavne vy, kolegovia z bývalej vládnej koalície, vidím tu vlastne iba dvoch, ktorí ste dostali Slovensko do tejto situácie, majte úctu pred návrhom rozpočtu, ktorý napráva chyby predchádzajúcej vlády, nie naše chyby. Táto vláda je tu mesiac a pol, keď to nadnesiem, horí náš spoločný dom a nie my sme ho zapálili, my ho hasíme, preto naozaj majte, prosím, úctu a poďme spoločne konštruktívne diskutovať. Ja ako predseda výboru pre financie a rozpočet, musím povedať, že tento rozpočet je zostavený tak, aby naozaj myslel na ľudí dnes aj v budúcnosti a zároveň rešpektoval možnosti, ktoré máme. Určite by sme mohli viesť rozsiahle debaty o tom, kde pridať, kde ubrať a čo, ako zmeniť. Bohužiaľ, nemáme na takéto rozsiahle debaty čas. Štandardná príprava štátneho rozpočtu trvá sedem až osem mesiacov, z nejakého zvláštneho dôvodu sa však mnohí z vás aj s podporou pani prezidentky rozhodli dať vláde bez dôvery bezprecedentne veľa času a dostať tak Slovensko tam, kde sme. Minul sa kopec drahocenného času vlastne ničnerobením, ale dobre, stalo sa. Poďme teraz spoločne zabrať, nech Slovensko neparalyzujeme, ale naopak, pomôžeme mu. Veď nakoniec ako hovorí príslovie Kto rýchlo dáva, dvakrát dáva a my naozaj musíme konať rýchlo. V neposlednom rade majme, prosím, úctu voči zamestnancom ministerstiev, hlavne ministerstva financií, ktorí za posledné týždne potili krv a nezastavili sa. Tí ľudia na tom ministerstve to teraz odmakali a majme úctu k ich výkonu, lebo oni už spravili pre túto krajinu oveľa viac ako mnohí, ktorí súhlasili s termínom volieb na konci septembra, ale naozaj sa nechcem vrátiť do minulosti, sústreďme sa na prácu. Ja naozaj týmto ľuďom pod vedením pána ministra financií s najväčšou úctou ďakujem za ich prácu. Predložili ste nám realistický rozpočet, ktorý plní sľuby, pre ktoré sme boli zvolení, a opravuje chyby, ktoré sa v posledných rokoch stali, a pomáha ľuďom. Máme tu rozpočet, ktorý doručuje ľuďom pomoc na celom Slovensku bez rozdielu regiónu. Rozpočet, ktorý je solidárny a presne to je to, čo momentálne naša krajina potrebuje. Sme v ťažkej situácii, a preto solidarita a úcta sú aj obsahom rozpočtu. No a majte, prosím, úctu ak ku zamestnancom Národnej rady, ku všetkým poslancom v týchto laviciach. Ničomu neprospeje, keď budeme obštruovať a zdržiavať. Majme úctu k ľuďom po celom Slovensku, ktorí usilovne pracujú, platia dane a vychovávajú deti, budúcnosť nás všetkých. Veďme konštruktívnu debatu a prinášajme reálne a dobré návrhy. Nezbierajme teraz politické body, na to teraz nie je priestor. Ľudia v Liptovskom Mikuláši, v Ružomberku, v Kysuckom Novom Meste, v Bardejove, Lučenci a na celom Slovensku, oni nás sem neposadili, aby sme tu naťahovali a pokračovali v rozvrate spoločnosti, ktorý priniesla predchádzajúca garnitúra. My sme tu na robotu, vážené kolegyne a kolegovia, my máme robiť pre ľudí. Máme im doručovať pomoc a po tých rokoch strádania a nepomoci. Majme úctu hlavne k tým ľuďom, ktorí na našu prácu a pomoc čakajú. Ďakujem vám veľmi pekne a prajem nám všetkým konštruktívnu debatu. Ďakujem, skončil som. (Potlesk.)